## Odluka Ustavnog suda Republike Hrvatske broj: U-III-539/2002 od 28. listopada 2004.

### NN 162/2004 (22.11.2004.), Odluka Ustavnog suda Republike Hrvatske broj: U-III-539/2002 od 28. listopada 2004.

# USTAVNI SUD REPUBLIKE HRVATSKE

2248

Ustavni
sud Republike Hrvatske, u Prvom vijeću za odluči­vanje o ustavnim tužbama, u
sastavu sudac Željko Potočnjak, predsjednik Vijeća, te suci Ivan Matija, Agata
Račan, Smiljko Sokol, Nevenka Šernhorst i Milan Vuković, članovi Vijeća, u
postupku pokrenutom ustavnom tužbom A. S. iz P., na sjednici održanoj 28.
listopada 2004. godine, jednoglasno je donio

## ODLUKU

I.
Ustavna tužba se odbija.

II. Ova
odluka objavit će se u »Narodnim novinama«.

```

Obrazloženje
```

1.
Podnositeljica je podnijela ustavnu tužbu protiv rješenja Županijskog suda u
Puli, broj: Gž-3550/00-2 od 14. siječnja 2002. godine, kojim se ukida presuda
Općinskog suda u Puli, broj: P-1338/98-23 od 28. rujna 2000. godine, i tužba
odbacuje.

Prvostupanjskom presudom odbijen je tužbeni zahtjev
podnositeljice (tužiteljice u parničnom postupku) kojim je tražila da se tuženi
Hrvatski zavod za mirovinsko osiguranje Zagreb, Pod­ručna služba u Puli obveže
na isplatu iznosa od 11.953,92 kn, na ime dugovanja neisplaćene mirovine u
razdoblju od 1. rujna 1993. godine do 31. siječnja 1995. godine sa zakonskim
zateznim kamatama.

Podnositeljica je ujedno odbijena s tužbenim
zahtjevom up­rav­ljenim na isplatu novčanog iznosa od 1.279,56 kn mjesečno,
počevši od 1. veljače 1995. godine, prema propisima o uskla­đivanju mirovina.

2. Podnositeljica ustavne tužbe smatra da su
osporenim rješenjem Županijskog suda u Puli, zbog bitne povrede odredaba
parničnog postupka povrijeđene ustavne odredbe članaka 3., 5. i 14. stavka 2.
Ustava.

Izvršen je uvid u spis Općinskog suda u Puli, broj:
P-1338/98.

*Ustavna tužba nije osnovana.*

3. Članak 62. stavak 1. Ustavnog zakona o Ustavnom
sudu Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), propisuje:

Svatko može podnijeti Ustavnom sudu ustavnu tužbu ako
smatra da mu je pojedinačnim aktom tijela državne vlasti, (...) kojim je
odlučeno o njegovim pravima i obvezama (...), povrije­đeno ljudsko pravo ili
temeljna sloboda zajamčena Ustavom, (...).

U postupku pokrenutom ustavnom tužbom Ustavni sud
ispituje je li podnositelju povrijeđeno ljudsko pravo ili temeljna sloboda
zajamčena Ustavom (ustavno pravo) na koje upućuje u ustavnoj tužbi, pri čemu se
u pravilu ne upušta u pitanje jesu li upravna tijela i sud pravilno i potpuno
utvrdili činjenično stanje i ocijenili dokaze. Za Ustavni sud relevantne su
samo one činjenice od čijeg postojanja ovisi ocjena o povredi ustavnog prava
koje podnositelj navodi u ustavnoj tužbi.

4. Prema odredbi članka 16. stavka 2. Zakona o
parničnom postupku (»Narodne novine«, broj 53/91, 91/92 i 112/99, u daljnjem
tekstu: ZPP), kad sud u tijeku postupka utvrdi da za rješavanje spora nije
nadležan sud, nego kakvo drugo domaće tijelo, oglasit će se nenadležnim,
ukinuti provedene radnje u postupku i odbaciti tužbu.

5. Drugostupanjski sud, temeljem odredbe članka 16.
stavka 2. ZPP-a, odbacio je tužbu podnositeljice zbog nenadležnosti ukinuvši
prvostupanjsku presudu.

Županijski sud u Puli je utvrdio, s obzirom na
istaknute tuž­bene zahtjeve, da podnositeljica zaštitu svojih prava iz
mirovinskog osiguranja ne može ostvariti u sudskom već u upravnom postupku.

6. Podnositeljica u ustavnoj tužbi ističe da joj je
osporenim rješenjem povrijeđeno ustavno jamstvo jednakosti svih pred zakonom,
zajamčeno člankom 14. stavkom 2. Ustava.

Ustavni sud utvrdivši da pravna stajališta
drugostupanjskog suda u konkretnom slučaju nisu odstupila od ustaljene prakse u
primjeni mjerodavnog prava, niti su diskriminatorna po bilo kojoj ustavnoj
osnovi, nije prihvatio navode podnositeljice da joj u konkretnom slučaju nije
osigurana jednakost pred zakonom, zajamčena člankom 14. stavkom 2. Ustava.

7.
Odredbe članaka 3. i 5. Ustava, čiju povredu podnositeljica također ističe u
ustavnoj tužbi, ne sadrže ljudska prava i temeljne slobode koje su Ustavom
zajamčene fizičkoj ili pravnoj osobi i koje se štite u ustavnosudskom postupku
pokrenutom ustavnom tužbom, u smislu odredbe članka 62. stavka 1. Ustavnog
zakona.

8.  Slijedom navedenog na temelju odredbi
članaka 73. i 75. Ustavnog zakona odlučeno je kao pod točkom I. izreke, dok se
točka II. temelji na odredbi članka 29. stavka 2. Ustavnog zakona.

Broj:
U-III-539/2002
Zagreb, 28. listopada 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Željko Potočnjak,** v. r.

Odluka, NN 162/2004-2848